บจ.เล็กเพิ่มทุนบิ๊กขายหุ้น
ILINKUACรุกหาเงินขยายธุรกิจแอร์เอเชียถูกทิ้ง
9 ม.ค. 2556

ILINKUACรุกหาเงินขยายธุรกิจแอร์เอเชียถูกทิ้ง
ตลาดสดใสเป็นโอกาสระดมทุน ถึงคราว บจ.เล็กเพิ่มทุน ILINKUAC เดินหน้าขายหุ้นแจกวอร์แรนต์ ส่วนเจ้าของบริษัทระบายหุ้นทำกำไร 
ตลาดหุ้นไทยยังคงเดินหน้าต่อเนื่อง วันที่ 8 ม.ค. ดัชนีสามารถพลิกจากตีลบถึง 7.24 จุด มาปิดบวก 2.01 จุด ที่ระดับ 1,417.33 จุด สวนทางตลาดเอเชียส่วนใหญ่ที่ปรับตัวลง โดยมีแรงขายหุ้นขนาดใหญ่ในกลุ่ม ปตท. ขณะที่หุ้นตัวเล็กและกลางยังมีคงได้รับความสนใจสนับสนุนราคาขยับขึ้น
นายสมบัติ อนันตรัมพร ประธานกรรมการ บริษัท อินเตอร์ลิ้งค์ คอมมิวนิเคชั่น (ILINK) เปิดเผยว่า คณะกรรมการบริษัทมีมติให้เพิ่มทุนจดทะเบียนจาก 100 ล้านหุ้น เป็น 145 ล้านหุ้น โดยออกหุ้นเพิ่มทุนจำนวน 45 ล้านหุ้น 
บริษัทจัดสรรหุ้นเพิ่มทุนจำนวน 10 ล้านหุ้น รองรับการจ่ายปันผลพิเศษเป็นหุ้นให้กับผู้ถือหุ้นในสัดส่วน 10 หุ้นเดิมต่อ 1 หุ้นปันผล หรือคิดเป็น 0.10 บาท และจ่ายเงินปันผลอีก 0.01 บาท รวมปันผล 0.11 บาทต่อหุ้น และจะนำหุ้นเพิ่มทุนจำนวน 20 ล้านหุ้น เสนอขายนักลงทุนทั่วไป (PO) 
ขณะที่หุ้นเพิ่มทุนจำนวน 15 ล้านหุ้น ไว้รองรับการแปลงสภาพใบสำคัญแสดงสิทธิในหุ้น (วอร์แรนต์) ครั้งที่ 1 จำนวน 15 ล้านหน่วย โดยจำนวน 5 ล้านหน่วย ออกให้กับผู้ถือหุ้นเดิมจำนวน 5 ล้านหน่วย ในสัดส่วน 2 หุ้นเดิมต่อ 1 วอร์แรนต์ และอีก 10 ล้านหน่วย จัดสรรให้กับนักลงทุนที่จองซื้อหุ้นเพิ่มทุนในสัดส่วน 2 หุ้นใหม่ต่อ 1 วอร์แรนต์ 
สำหรับเงินที่ได้จะนำไปใช้ลงทุนในโครงการอินเตอร์ลิ้งค์ไฟเบอร์ออปติก และการเพิ่มทุนครั้งนี้จะทำให้ปริมาณการซื้อขายหุ้นของบริษัทมากขึ้น 
ด้านนายกิตติ ชีวะเกตุ ประธานเจ้าหน้าที่บริหาร บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) กล่าวว่า ระหว่างวันที่ 10-11 ม.ค.นี้ บริษัทจะขายหุ้นเพิ่มทุนจำนวน 24.30 ล้านหุ้น ให้นักลงทุนทั่วไปในราคาหุ้นละ 7.90 บาท เพื่อระดมเงินจำนวน 191.97 ล้านบาท และแจกวอร์แรนต์ให้กับนักลงทุนที่จองซื้อหุ้นเพิ่มทุนสัดส่วน 5 ต่อ 1 ซึ่งวอร์แรนต์ส่วนนี้อายุ 3 ปี กำหนดแปลงเป็นหุ้นในราคา 7.50 บาท 
นายกิตติ กล่าวว่า การเพิ่มทุนครั้งนี้ถือเป็นการเพิ่มทุนครั้งที่ 2 ก่อนหน้าขายให้กับผู้ถือหุ้นเดิม บริษัทจะนำเม็ดเงินที่ได้ไปลงทุนในโครงการที่สุโขทัยซึ่งจะเริ่มผลิตในเดือน เม.ย. และโครงการผลิตก๊าซชีวภาพอัดความดันสูงจากมูลสุกรและพืชพลังงาน ซึ่งได้เซ็นสัญญากับสำนักงานนโยบายและแผนพลังงาน หรือ สนพ. ไปแล้ว 
ขณะที่แนวโน้มรายได้ในปีนี้น่าจะเติบโต 20% จากปีที่ผ่านมา ส่วนปีถัดไปก็จะโตได้อีก เพราะสามารถรับรู้รายได้จากโครงการที่สุโขทัยเต็มปี ที่แต่ละปีจะสร้างรายได้ให้มากกว่า 200 ล้านบาท 
ด้านราคาหุ้นที่เพิ่มขึ้น ทำให้เจ้าของรวมถึงผู้บริหารบริษัทขายหุ้นทำกำไร เช่น บริษัท เอเชีย เอวิเอชั่น (AAV) สายการบินแอร์เอเชีย ผู้ร่วมก่อตั้ง เช่น นายธนภัทร งามปลั่ง ขายหุ้นจำนวน 1.4 ล้านหุ้น ในวันที่ 23 ม.ค. ได้เงินรวม 7.24 ล้านบาท นายสันติสุข คล่องใช้ยา ขายจำนวน 1.32 ล้านหุ้น ได้รับเงินประมาณ 7 ล้านบาทเศษ